Elyounoussi ble helten: - Det var godt å score igjen
Mohamed Elyounoussi ble fort lagt merke til da serien ble sparket i gang i mars. På kort tid hadde han scoret tre mål og ble spådd til å være en av Sarpsborg 08s viktigste spillere. Resten av sesongen har han derimot vært noe anonym, men mot Tromsø løsnet det igjen. - Det var godt å score igjen. Jeg føler jeg gjorde en god kamp med en scoring og to målgivende. Jeg er ung, og føler jeg stadig er i utvikling og prestasjonene mine vil variere, sier Elyounoussi til VG etter kampen. 19-åringen sto bak alle de tre målene til hjemmelaget. På det første kom han seg fri i forsvaret, men valgte å sende ballen videre. Helt på egenhånd økte Elyounoussi ledelsen på overtid av første omgang. Etter å ha vært banens beste i 45 minutter, smalt han til fra 16-meter og til 2-0. Den første scoringen siden 7. april og hans fjerde totalt i serien. - Jeg husker ikke sist jeg scoret på hjemmebane engang. Men jeg har forholdt meg rolig til det. Man må kunne takle både motgang og medgang. Jeg er en ydmyk person, forklarer Elyounoussi. Skryt - Spillerne spilte utrolig bra. Mo var fantastisk. Det har ikke vært en lett tid for ham, men han får sin belønning for innsatsen han har lagt ned den siste tiden. Han får tid og muligheten til å utvikle seg her, forteller trener Brian Deane. Bare to minutter etter pause var Elyounoussi involvert igjen. Denne gangen spilte han videre til Aaron Samuel, som satt inn bunnlagets tredje for dagen. Laget ligger likevel på sisteplass, á poeng med Hønefoss, men det er bare to poeng opp til kvalifiseringsplass. I neste kamp møter de Rosenborg. - Vi gleder oss til hver eneste kamp nå og vil prøve å få tre poeng i hver kamp. Tabellen ser ikke bra ut, for å være ærlig, men når vi spiller på vårt høyeste nivå kan vi slå alle. Problemet er at alle kan slå oss også, sier Deane og flirer litt. Skuffet Tromsø virket slitne og hadde ikke mye å by på. Klubben forsøkte å få flyttet kampen mot Sarpsborg 08 på grunn av Europa Liga-kampen mot Tottenham torsdag, men fikk avslag. Trener Agnar Christensen vil ikke spekulere i om kampbildet kunne vært annerledes med lenger hvile. - I dag må vi gratulere Sarpsborg med en veldig fin kamp. De hadde mye mer energi. Det kunne se ut som vi var slitne og klarte ikke flytte beina. Sånn sett var det veldig skuffende. Det blir en fight helt til november, sier han til VG. Poengkamp For det var to bunnlag som begge hadde behov for poeng. I kampens første spilleminutt fikk hjemmelaget frispark i god posisjon. Gudmundur Thorarinsson sendte av gårde et skudd, men Marcus Sahlman i Tromsø-buret reddet enkelt. Drøye to minutter senere var TIL på full fart nedover høyrekanten. Keeper Duwayne Oriel Kerr gjorde noe han kanskje ikke burde gjort. Han løp utenfor 16-meteren, felte Zdenek Ondrasek og pådro seg et ganske unødvendig gult kort. Sarpsborg 08 var ivrige i begynnelsen. Etter sju minutter kom de til en stor sjanse. Tom Erik Breive løp seg fri helt ned til dødlinja og sendte en god ball inn foran mål. Der sto det derimot ingen blå og TIL fikk avverget muligheten. Ikke lenge etter traff en corner fra Thorarnisson hodet til Aaron Samuel. Han styrte ballen ned til høyre, men Sahlman reddet.Og vertene fortsatte presset. En stor mulighet fra bør gå i mål om man ønsker å beholde plassen i Eliteserien. Knapt ett minutt senere gjorde de nettopp det. Mohamed Elyounoussi driblet seg fri gjennom Tromsø-forsvaret og sendte et en smart pasning ut til Claes Phillip Kronberg. Helt uforstyrret smalt forsvarsspilleren ballen hardt opp til høyre for Sahlman og til ledelse for Sarpsborg 08 i det 17. minutt. Tromsø kom noe mer med i kampen etter scoringen, men det lille de hadde å angripe med ble stoppet av hjemmelagets forsvar. Mens Sarpsborg 08 og spesielt på høyresiden fikk de mye rom å løpe i og Aaron Samuel var farlig foran mål flere ganger. Den største muligheten til å øke ledelsen kom åtte minutter før pause, men Samuel traff ikke skikkelig på ballen. Heldigvis for Tromsø, som til tider så ut som de ikke hadde våknet etter kampen mot Tottenham torsdag.Dommeren la til hele fire minutter i den første omgangen, på grunn av flere skader, noe Sarpsborg 08 utnyttet til det fulle. Det tredje skuddet på mål i tilleggsminuttene gikk rett inn. Omgangens beste, Elyounoussi, fintet ut forsvaret og fra rundt 16 meter klinket 19-åringen ballen ned i motsatt hjørne, utagbart for Sahlman. De blå og hvite hadde store smil da de gikk i garderoben med 2-0-ledelse like etter.Andre omgang startet som den første sluttet. Knappe to minutter var spilt da Samuel fikk en ball fra Elyounoussi, som han snappet opp foran nesa på Miika Koppinen. TILs kaptein fikk ikke kontroll på hverken ball eller spiller og angriperen satt inn 3-0 til Sarpsborg 08. Forsvaret til Tromsø så ikke ut til å ha hatt stort utbytte av 15 minutters hvile. Kampen roet seg etter scoringen, men Elyounoussi hadde fortsatt krefter igjen. I det 68. minutt gikk unggutten på et raid nedover venstrekanten. Han kom seg helt ned til dødlinja, men innlegget ble ikke godt nok og Sahlman fikk kontroll på muligheten. Kort tid senere forsøkte Elyounoussi, nå full av selvtillit, seg på et brassespark, som endte med en corner. Sarpsborg 08 hadde flere muligheter til å øke ledelsen. Blant annet da Samuel fikk ballen på femmeteren, men skuddet holdt ikke mål og gikk langt over. Dermed styret hjemmelaget kampen inn til tre livsnødvendige poeng til stående applaus på Sarpsborg Stadion.
(Sarpsborg 08 - Tromsø 3-0) Mohamed Elyounoussi (19) hadde ikke scoret siden april. Mot Tromsø fikk han sitt første på hjemmebane og var involvert i alle de tre målene. - Han var fantastisk, sier trener Brian Deane.